Carcaixent acollirà este diumenge el I Duatló Sprint «Ciutat de Carcaixent»
Sin fecha

Carcaixent

Carcaixent serà seu este cap de setmana del I Duatló Ciutat de Carcaixent, la cinquena de les proves del I Circuit de Duatlons Ribera del Xúquer-Caixa Popular del que formen part les localitats d’Alzira, Algemesí, Castelló de la Ribera, Antella i Albalat de la Ribera. La prova està organitzada pel Club Triatló de Carcaixent amb la col·laboració de la regidoria d’esports de l’Ajuntament de Carcaixent. El Duatló, amb una participació màxima prevista de 300 esportistes, començarà des d’Apotecari Bodí a les 9:00 hores del diumenge constant la prova de 3 segments: carrera a peu (5 km), bicicleta (22 km) i de nou carrera a peu (2,5km) , per diversos carrers de la ciutat i també per l’extrarradi.

La iniciativa del I Circuit de Duatlons Ribera del Xúquer ha sigut possible gràcies al treball i col·laboració dels sis clubs de triatló dels municipis que el conformen: el Club Triatló Alzira, el Triatló Vialterra Algemesí, el CEC Antella, el Club de Triatló Carcaixent, el Club Multiesport al Castellet i Club de triatló Tralbalat. La primera de les proves va tenir lloc el passat 4 de febrer a Castelló i el circuit finalitzarà el 28 de novembre en V Duatló d’Alzira, prova que tenia que haver obert el circuit el 28 de gener i que no es va realitzar per motius meteorològics.

En la prova d’este diumenge a Carcaixent hi haurà trofeu per als tres primers classificats de cada categoria masculina i femenina (absoluta, cadets, júnior, sub-23 i veterans I, II II), també per als tres millors clubs i als tres millors classificats locals en categoria femenina i masculina. Pel que fa als premis del Circuit Ribera del Xúquer rebran, a nivell individual, trofeu o medalla els tres primers classificats de la general i de cada categoria, tant masculins com femenins. Els clubs comptaran amb un premi en metàl·lic de 350 euros per al primer classificat, 250 euros per al segon, 150 euros per al tercer, també en les categories masculina com femenina.

El regidor d’esports de l’Ajuntament de Carcaixent, Vicent Albelda, ha manifestat que la intenció del consistori és «seguir recolzant en tot el que siga possible a qualsevol club que porte una competició d’estes característiques a Carcaixent ja que ajuda a posar a Carcaixent i als seus esportistes en el mapa de l’esport autonòmic». El regidor també ha volgut agrair la feina «imprescindible» dels voluntaris i voluntàries i dels membres de Protecció Civil, Policia Local i efectius sanitaris que ajudaran al bon desenvolupament del Duatló, també ha demanat «paciència i col·laboració» als veïns i veïnes per les molèsties que els puga causar el desenvolupament de la prova.